
Comunicări 


Riassunto 


La relazione odierna Uno Spirito e due pneumatologie è un contributo teologico 
ecumenico locale. Dopo la prezentazione della fede comune nello Spirito Santo delle 
due Chiese, Orientale ed Occidentale, affronta il problema attuale del Filioque, 
cercando di presentare la ecporeusia dello Spirito Santo dal Padre per il Figlio, 
partendo dalla dottrina dei Santi Dottori della Chiesa. Dopo una rapida sintesa 
teologica aggiornata ai risultati degli studi dogmatici, sviluppa infine, a partire da 
questo orizonte, le prospettive di futuro della riflessione sistematica. 

SEMNIFICAȚIA ȘI ROLUL DUHULUI SFÂNT 
PENTRU VIAȚA NOASTRĂ, ASTĂZI 


1. Duhul Sfânt - Duhul vieţii şi comuniunii noastre în Dumnezeu 


Duhul Sfânt este cel care uneşte pe Hristos cu oamenii sau pe oameni 
cu Hristos. Prin aceasta, El este puterea sfințitoare, de-viață-făcătoare şi 
unificatoare în Biserică. Prin Duhul curge şi sporeşte pe mai departe, până la 
sfârşitul veacurilor, viața dumnezeiască în Biserică. El întreține această viață 
în ea, adică menţine Biserica în continuare’. 


Prin Duhul Sfânt intră în comuniune cu noi, oamenii, însuşi Dumne- 
zeu: prin El ne împărtăşim din însăşi viaţa lui Dumnezeu, iar Dumnezeu, la 
rândul său, Se împărtăşeşte din viața noastră umană. De asemenea, prin 
prezenţa harului Duhului Sfânt, Dumnezeu acţionează asupra vieții noastre, 
iar noi, în acelaşi har, acționăm cumva prin viața noastră, prin bucuriile şi 
suferințele noastre, asupra lui Dumnezeu. Tocmai aceasta este semnificația 
comuniunii noastre cu Dumnezeu prin însuşi Duhul vieții: prin El Dumnezeu 
devine călăuza noastră, partenerul nostru de suferință şi viață. Această 
comuniune cu Dumnezeu în Duhul Sfânt este una personală şi concretă, 
întrucât prezenţa lui Dumnezeu aici şi acum reprezintă începutul istoric al 
prezenţei lui Dumnezeu în împărăția slavei sale, este însăşi pregustarea 
împărăției sale în această viață, despre care vorbesc Sfinții Părinți ai Bisericii. 

Pe de altă parte, în comuniunea Duhului, noi suntem legați de 
Dumnezeu cel în Treime nu printr-o simplă conexiune externă, ci lăuntric. 
Prin Duhul Sfânt noi experiem legătura intimă cu viața lui Dumnezeu, 
experiem propria noastră viață temporală, trecătoare ca un început al vieții 


1! Cf. Pr. Prof. Dr. D. STĂNILOAE, Teologie Dogmatică Ortodoxă, vol. II, 
Bucureşti, 1978, pp. 302-303. 

veşnice, netrecătoare. Într-un anume fel, noi suntem în Dumnezeu şi 
Dumnezeu este prezent în noi?. 


Cel care ne ajută să intrăm cu adevărat în dialog cu Hristos este însuşi 
Duhul Sfânt, dar, aşa cum subliniază părintele Stăniloae”, fără să ne anuleze 
şi, în acelaşi timp, fără să apară în fața noastră ca fiind distinct de noi. Se 
realizează un dialog între noi şi Hristos, parțial în planul istoric, parțial în 
planul veşniciei, pentru că noi înşine suntem acceptați şi ridicați în poziția 
Duhului, sau Duhul acceptă poziţia noastră pe baza unei intimități supreme. 
Lucrul acesta nu presupune nicidecum anularea noastră ca persoane, ci ne 
ajută, dimpotrivă, în evoluția noastră spirituală personală. Tocmai din acest 
motiv unii Părinţi ai Bisericii au afirmat despre sfinţi că ar fi întruchipări ale 
Duhului, fireşte nu în sensul că natura lor umană ar avea ca ipostas pe Duhul 
în acelaşi fel în care Hristos este ipostasul naturii Sale umane. Dimpotrivă, 
acest fapt trebuie perceput în sensul că sfinții se realizează şi se desăvârşesc 
într-o relație de intimitate maximă cu Duhul, atât în plan fizic, cât şi spiritual. 

Duhul Sfânt este, prin excelenţă, Duhul vieții. În afara lui nu există 
viață, pentru că ceea ce a trimis Dumnezeu în lume prin Hristos este, în 
primul rând, viața: Eu sunt viu şi voi veți fi vii (n 14,19). Duhul Sfânt 
nepurces din Fiul, dar venit prin Acesta, este izvorul vieţii şi aduce viaţă în 
lume: întreaga viață, viața deplină şi netrecătoare, viața veşnică. Duhul 
creator şi dătător de viață aduce această viață veşnică deja aici pe pământ, 
Chiar înainte de moarte, ci nu abia după moarte, fiind El participă la naşterea 
lui Hristos şi Hristos este însăşi îmvierea și viaţa în persoană. Odată cu Hristos 
vine în lume viaţa cea nepieritoare, iar Duhul vieţii trimis în lume de către 
Hristos este puterea Învieriii aducătoare de viață nouă. Mântuitorul Hristos 
n-a adus în lume doar o nouă religie, ci o nouă viață, un nou mod de a trăi, 
centrat înainte de toate pe comuniune şi iubire. 


2 Vezi J. MOLTMANN, Die Quelle des Lebens. Der Heilige Geist und die 
Theologie des Lebens, Gütersloh, 1997, p. 91. 
3 Pr. Prof. Dr. D. STANILOAE, o.c., vol. II, p. 308. 

Consecințele care decurg din acest fapt sunt foarte semnificative 
pentru lumea de astăzi, ele stârnind în teologia apuseană multe analize, eva- 
luări, reconsiderări şi luări de poziție. Între altele, însă, ele pot conduce la o 
interpretare mai profundă a semnificației misiunii creştine în lumea de astăzi. 


După cum afirmă prof. J. Moltmann de la Universitatea din Tübingen, 
până în prezent noi am cunoscut misiunea ca pe o răspândire a imperiului 
creştin, a civilizaţiei creştine sau a valorilor religioase ale lumii occi- 
dentale“. Dar, se întreabă acelaşi autor mai departe, este şi poate fi de la sine 
această apartenență /a imperiul creştin, la civilizaţia creştină sau la comu- 
nitatea de valori apuse deja o nouă viaţă în Duhul lui Dumnezeu?’ 


În consecință, teologul amintit constată cu amărăciune că lumea creş- 
tină contemporană pune încă prea mult accent pe acest aspect exterior al 
misiunii, deşi misiunea Duhului Sfânt este mai degrabă o misiune a vieţii, a 
înduhovnicirii omului, ceea ce înseamnă cu mult mai mult. Din păcate, atât 
în lumea noastră răsăriteană cât şi în cea apuseană, cu nuanțele de rigoare 
cunoscute, se simte din plin atmosfera unei secularizări foarte păgubitoare 
pentru fiecare Biserică în parte. În multe locuri şi parcă de prea multe ori 
constatăm o apatie rece în lumea creştină de astăzi. De aceea, în locul exten- 
siunii Bisericilor noastre ortodoxă, romano-catolică sau evanghelică, ca şi 
în locul tendințelor tot mai evidente de prozelitism sectar creştin sau 
necreştin, ar trebui să se insiste, în primul rând, pe cultivare dăruirii pentru 
împărăţia lui Dumnezeu, fiecare în spaţiul său, în comuniunea Aceluiaşi Duh 
al vieții şi cu speranţa realizării unităţii creştine pe care ne-o dorim cu toțiis. 

Misiune în lumea de astăzi nu înseamnă: Si/eşte-i să intre (cogite 
intrare), ci revigorarea noastră morală a tuturor, invitarea celor neştiutori sau 
rău-voitori spre împărăția lui Dumnezeu, înnoirea în Duhul a fiecăruia şi a 
întregii creații, în perspectiva unui cer nou şi a unui pământ nou (Apoc 21). 


* Ibidem, p. 27. 
* Ibidem, p. 28. 
$ Ibidem, p. 29. 
7 Ibidem. 

Din păcate, Biserica este înțeleasă de multe opri ca o simplă adunare, 
ca o sumă de indivizi care manifestă aceeaşi credință. Acest lucru se resimte, 
de altfel, tot mai mult şi în mentalitatea şi viața societății noastre de astăzi, mai 

- ales în acele medii unde secularizarea este mai accentuată. Lipseşte nu doar 
spiritul de comuniune care ne uneşte pe toți laolaltă, de la tineri până la bă- 
trâni, de la femei până la bărbaţi, cât mai ales interesul şi iubirea față de înain- 
taşi şi urmaşi, faţă de generaţiile trecute şi cele viitoare". În fine, lipseşte 
liantul care dă viaţă întregului, ceea ce reprezintă un indiciu clar al indivi- 
dualizării, al pierderii spiritului de viață comunitară. Prin urmare, conştiinţa 
prezentului îşi pierde, din nefericire, originea şi viitorul, perspectiva; trăim 
doar în prezent şi pentru prezent. Însăşi divizarea accentuată în plan social - 
grupe şi asociaţii constituite exclusiv pe categorii de vârstă, sex, preferințe, 
scopuri, afinități etc - trădează uneori o accentuare a spiritului de divizare şi 
nu de comuniune, contravenind evident ființei comunitare a omului. 


În plan familial, se resimte la fel de limpede această tendinţă a antico- 
muniunii”, mai mult sau mai puţin explicabilă din punct de vedere sociologic. 
Mai în trecut, marile familii trăiau sub acelaşi acoperiş cel puțin patru 
generaţii de-a rândul, în micile familii moderne de astăzi mai trăiesc doar 
două, iar în gospodăriile single, aşa-zis post-moderne, doar o generaţie. 
Desigur, în multe situații, acest lucru este explicabil, dar rămâne absolut 
inexplicabilă, în multe cazuri, o anume barbarie a non-comuniunii!”, care 
anihilează orice comuniune între generații, orice legătură intimă între oameni, 
vii sau morți. 

Prin urmare, Biserica trebuie să rămână pe mai departe locul unde 
timpul ca separație între generații, între trecut, prezent şi viitor, se transfigu- 
rează, şi anume într-o comuniune a tuturor, o comuniune a sfinților în iubirea 


8 Cf. Mai pe larg J. MOLTMANN, Der Geist des Lebens. Eine ganzheitliche 
Pneumatologie, München, 1991, pp. 249-252. 

? Cf. mai pe larg N. ACHIMESCU, Familia creştină între tradiție şi modernitate. 
Consideraţii teologico-sociologice, în vol. Familia creştină azi, laşi, 1995, pp. 113-133. 

' IDEM, Die Quelle des Lebens. Der Heilige Geist und die Theologie des Lebens, 
p. 989. 

veşnică a lui Dumnezeu prin lucrarea Duhului Sfânt, după cum subliniază 
Î.P.S Mitropolit Daniel!!. În acest sens, Biserica este, aşa cum o arată Sfinţii 
Părinţi, anticamera împărăției lui Dumnezeu (Sfântul Nicolae Cabasila), 
laboratorul învierii noastre a tuturor (Sfântul Maxim Mărturisitorul); ea este 
în istorie icoană şi punte de comuniune îndreptată spre veşnicie. 


2. Înnoirea noastră în Duhul Sfânt 


Încă de la începuturi, creştinii au corelat trăirea lor în Dumnezeu, 
comuniunea lor cu Hristos, cu o nouă şi inefabilă experiență de sine. În 
ortodoxie, lucrul acesta îşi atinge apogeul mai ales în mistica isihastă. Ca să 
spunem aşa, ei nu se simțeau doar ca nişte nou-născuți în Duhul, în cazul 
supraviețuirii unei boli incurabile, ci se simțeau nou-născuți în Duhul, în harul 
lui Dumnezeu revărsat asupra lor. Credinţa creştină nu înseamnă doar o 
simplă convingere, un sentiment sau o decizie, ci ea pătrunde şi reorientează 
într-atât viaţa credinciosului, încât se poate vorbi de o moarte şi o naştere din 
nou a acestuia vizavi de păcat. Credinciosul respectiv urmează drumul lui 
Hristos dinspre moarte, prin înviere, spre viață, spre adevărata viață. 


Încă din creştinismul primar, momentul acesta al transformării, al 
reînnoiri ființiale a omului a fost corelat şi identificat cu botezul: în apa bote- 
zului, fiecare dintre noi moare prin detaşarea de legile şi condiţiile acestei vieţi 
lumeşti şi trecătoare, născându-se din nou spre adevărata convieţuire cu 
Hristos în Duhul Sfânt. De aceea, adevăratul nume al creştinului este numele 
de botez, un nume care conferă acestuia adevărata identitate, identitatea sa 
în Hristos, spre deosebire de multiplele practici şi obiceiuri din anumite religii 
păgâne, mai vechi sau mai noi, în care corelaţia dintre diferite nume şi iden- 
titate reflectă cu totul altceva şi rămâne un simplu tabu. Prin urmare, prin 
taina botezului se realizează nu numai o nouă experiență, ci însăşi experiența 
naşterii spre o nouă viață. Din păcate, mai mult sau mai puţin avizaţi, unii 
folosesc pentru această experiență denumirea de renaştere. De fapt, noțiunea 


" DANIEL, Mitropolitul Moldovei şi Bucovinei, 72 Scrisori pastorale de Crăciun 
şi Paşte, laşi, 1996, p. 51. 

grecească palingenesia - după cum s-a constatat!? - provine din cosmologia 
orientală şi a fost introdusă în lumea greacă antică de către pitagoreici. Ea 
desemna renaşterea timpului cosmic, renaşterea lumii la un nou ciclu de 
viață, aşa cum întâlnim la sumerieni, asiro-babilonieni, egipteni etc. De pildă, 
la sumerieni şi asiro-babilonieni, sărbătoarea Anului Nou (akitil sau akitu) 
avea semnificația renașterii Noului An”?. Se considera că, datorită efemerității 
timpului, lumea îmbătrâneşte şi trebuie să renască, să revină ciclic la începu- 
turile primordiale pentru a putea dăinui, aşa cum foarte pe larg, de altfel, arată 
şi Mircea Eliade în lucrarea sa despre Mitul eternei reîntoareceri, tradusă şi 
în limba romană. În acelaşi context, spiritualitatea indiană susține că şi omul 
se naşte şi moare, pentru ca apoi să se renască, să se reîncarneze, potrivit 
conceptului de samsara, până ce în final ajunge la eliberarea din acesi ciclu, 
din acest lanț cauzal (pratitysamutpada), intrându-se în nirvana". 


Este foarte adevărat că şi în Noul Testament se vorbeşte despre o re- 
naştere a cosmosului, dar numai în sensul de reînnoire spirituală a lumii, de trans- 
figurare a acesteia: Adevărat zic vouă, că voi cei ce Mi-aţi urmat Mie, la înnoirea 
lumii (s.n.)... vezi şedea şi voi pe douăsprezece tronuri... (Mt 19,28). Însă, cu 
acest prilej, Fiul lui Dumnezeu va şedea pe tronul slavei Sale şi va judeca 
lumea. Acum, iluzia ciclului reîncarnărilor va lua sfârşit, pentru că va urma 
împărăția slavei sale. Ea va rămâne veşnică şi nu va îmbătrâni niciodată. 


Uneori, prin expresia din nou înțelegem re-, cum ar fi, de exemplu, 
când spunem: ceva trebuie re-început, adică început din nou. În fapt, în Noul 
Testament nu găsim asemenea referiri. Ceea ce aici este desemnat ca din nou 
înseamnă, î în adevărata semnificaţie a cuvântului, veşnic, şi nicidecum ciclic. 
Potrivit textului din Jn 3,3, de nu se va naşte cineva de Sus, în sensul de nu 
se va naşte cineva din nou, nu trebuie înţeles nici pe departe în sensul de nu 
se va renaşte, de nu se va reîncarna, pentru că acest text vizează împărăţia 


12 Cf. J. MOLTMANN, o.c., p. 34. 

8 Cf. N. ACHIMESCU, /storia şi filosofia religiei popoarelor antice, Ed. Jummea, 
Iaşi, 1998, pp. 99ss şi 132ss. 

1 Cf. mai pe larg N. ACHIMESCU, Die Vollendung des Menschen in Buddhismus. 
Bewertung aus orthodoxer Sicht, Teză de doctorat, Tübingen, 1992, p. 48ss. 

veşnică a lui Dumnezeu, perspectiva ultimă şi veşnică a acestui timp cosmic 
efemer. Astfel, cel născut de sus, sau din nou din şi prin harul Duhului Sfânt, 
se naşte în sensul că primeşte viața'veşnică. De aceea, această nouă naştere 
este irepetabilă şi nu are nimic de-a face cu renașterea sau reîncarnarea 
pentru o viață vremelnică'S. Exemplul cel mai concret îl reprezintă însuşi 
Mântuitorul, garanţia învierii noastre, Care n-a înviat spre o viață vremelnică, 
asemenea lui Lazăr, ci spre viața veşnică, transfigurând natura umană împro- 
priată prin întrupare: ştiind că Hristos a înviat din morţi, nu mai moare. 
Moartea nu mai pune stăpânire asupra lui. Căci ce a murit, a murit păca- 
tului, o dată pentru totdeauna, iar ce trăieşte, trăieşte lui Dumnezeu (Rom 
6,9-10). Prin urmare, noua viață care se deschide în şi prin Duhul Sfânt nu 
înseamnă re-naştere, în sensul de reîncarnare, ci unica şi ultima nouă renaş- 
tere a celui reînviat în Hristos pentru noua, definitiva şi veşnica creaţie a unui 
cer nou şi pământ nou: lată, noi le facem pe toate (Apoc 21,5). 

Sentimentele care caracterizează naşterea aceasta la o nouă viață sunt, 
desigur, diferite datorită faptului că şi oamenii sunt foarte diferiți. Există însă 
şi anumite sentimente comune, trăite de toţi aceia care se reînnoiesc în 
Hristos. Primul dintre acestea este sentimentul unei extraordinare Buturii 
interioare. Este o bucurie aproape de nedescris, aşa cum o arată foarte bine 
slujbele Sfintelor Paşti şi în special cântările pascale din Biserica Ortodoxă. 
Din acest moment, cei înviaţi în Hristos încep să iubească viaţa cu acea iubire 
a lui Dumnezeu experiată în Duhul lui Dumnezeu. 


Un alt sentiment experiat în urma acestei schimbări şi tranformări 
ființiale a creştinului este sentimentul păcii sau liniştii desăvârşite interioare. 
Este vorba de pacea cu Dumnezeu realizată în Hristos, pentru că iubirea lui 
Dumnezeu s-a revărsat în inimile noastre prin Duhul Sfânt, Cel dăruit nouă 
(Rom 5,5). Pacea aceasta nu înseamnă doar simplă linişte, ci împăcarea reală 
cu Dumnezeu şi cu sine însuşi. Creştinul împăcat cu Dumnezeu şi cu sine 
însuşi exprimă totdeauna o reală stare de certitudine, dar o certitudine paş- 
nică, blândă, răbdătoare. De fiecare dată când intrăm în contact cu un 


55 Cf. J. VERNETTE, La reincarnation, Paris, 1995, p. 99ss. 

asemenea creştin, simțim iradiind din el această pace interioară. De fapt, în 
general, fiecare om poartă o anumită aură, expresie a trăirilor sale interioare: 
unii răspândesc în jurul lor agitaţie, pentru că nu au linişte în interiorul lor; 
alţii răspândesc orgoliu şi ambiţii, fiindcă peste tot urmăresc doar confirmarea 
propriilor idei, a propriului sine, şi tot la fel, există oameni ai păcii, ai rugă- 
ciunii iertătoare, în apropierea cărora descoperim linişte şi ne simțim bine, 
chiar dacă aceştia nu săvârşesc ceva cu totul deosebit, ceva care să ne frapeze 
neapărat!S. 

La botez, voința e prima putere a firii care a primit lumina şi întărirea 
spirituală a Logosului divin întrupat, sau pe Duhul Lui, ca împreună subiect 
al ei, după ce în prealabil acţionase asupra ei din exterior. Acest lucru pre- 
supune că, în intimitatea ei ultimă, de ordin rațional-personal, firea umană s-a 
eliberat de puterea neraţională, contrară şi subpersonală a păcatului, dar a 
rămas în ea impregnată slăbiciunea obişnuințelor iraționale de suprafață”. 


În actul botezului voința moare împreună cu Hristos păcatului şi învi- 
ază cu El la o viață nouă. Dar moartea aceasta față de păcat şi viața cea nouă 
trebuie să continue din puterea morţii lui Hristos şi a vieţii Lui, prin urcuşul 
în sfințenie, după cum spune sfântul apostol Pavel: Deci ne-am îngropat cu 
E], în moarte, prin Botez, pentru ca precum Hristos a înviat din morţi, prin 
Slava Tatălui, aşa să umblăm şi noi întru înnoirea vieţii (Rom 6,4). 

Firea omenească se află într-o continuă mişcare, dar rămâne mereu 
aceeaşi în esența ei. Ceea ce îi vine de la Hristos este tocmai puterea de a se 
mişca potrivit voii raţionale conforme cu voia lui Hristos. Printr-o astfel de 
mişcare întărită de Hristos şi adusă la normalul ei nu preamărim doar pe 
Hristos, ci creştem noi înşine din punct de vedere spiritual, adică devenim 
ceea ce trebuie să fim de fapt, îl facem pe Hristos să devină realmente trans- 
parent în noi. 


16 Cf. J. MOLTMANN, o.c., p. 38. 
7 Pr. Prof. Dr. D. STĂNILOAE, o.c., vol. II, p. 351. 
18 Cf. ibidem, p. 356. 

Acei credincioşi care cunosc o asemenea mişcare în Hristos, prin harul 
Duhului Sfânt, realizează în ei o calitate regeneratoare tainică şi devin 
duhovniceşti. Pentru Sfinţii Părinţi, termenul duhovnicesc nu reprezintă o 
abstracţie, ci caracterizează pe omul nou, născut prin harul regenerator al 
Duhului Sfânt. Precum omul înzestrat cu rațiune se numeşte rațional, tot la 
fel omul îmbogăţit prin harul Sfântului Duh este descris ca duhovnicesc”. 


Biserica este locul în care se înaintează spre înnoire şi înviere, e 
laboratorul învierii. Aspectul ei principal este cel eshatologic. Din această 
perspectivă, prin înaintarea pe drumul jertfei şi al morţii lui Hristos, sufletul 
se umple de tot mai multă putere asupra trupului, care se va manifesta în 
învierea trupului. Aceasta înseamnă că membrii Bisericii înaintează spre 
pneumatizarea lor şi, prin aceasta, pe drumul spre Învierea lui Hristos”. 


Înviind, lisus a restabilit, prin restaurarea unui nou conţinut de viață, 
timpul deplin, în sensul că l-a dus la starea de desăvârşire spre care tindea. 
Realitatea lui Hristos cel înviat şi posibilitatea învierii noastre întru El repre- 
zintă timpul nou, timpul consacrat, adică nu o eternitate atemporală sau o 
supratemporalitate detaşată de această lume, ci un timp desăvârşit, un timp 
umplut’. Prin urmare, deşi ancoraţi în acest timp al nostru, noi avem posi- 
bilitatea de a ne apropria de sfera în care se află lisus cel înviat. Fiind un 
prezent continuu şi în legătură cu timpul nostru, faptul Învierii ne permite să 
putem accede permanent la contemporaneitatea cu Iisus. De aceea, Învierea 
lui Hristos nu rămâne exclusiv undeva într-un punct trecut al timpului?. 


Aşa se explică faptul că, prin Biserică, lucrarea mântuitoare a lui 
Hristos, realizată o dată pentru totdeauna într-un timp determinat al prezenţei 
sale fizice pe pământ, în vremea aceea, devine actuală şi accesibilă oamenilor 
din toate timpurile şi toate locurile. În numele lui Hristos şi în comuniune cu 


19 Cf. Sf. MAXIM MĂRTURISITORUL, Scurtă tâlcuire a rugăciunii “Tatăl 
nostru ”, în “Filocalia română”, vol. II, pp. 274-275, nr. 1. 

% Pr. Prof. Dr. D. STĂNILOAE, o.c., vol. II, p. 226. 

2 W, KUNETH, Die Theologie der Auferstehung, p. 113; apud D. STĂNILOAE, 
Iisus Hristos sau restaurarea omului, Craiova, 1993, p. 377. 

? Ibidem, p. 175; apud ibidem, pp. 377-378. 

EI, o lucrare sfântă desăvârşită aici şi acum se prelungeşte pururea şi în vecii 
vecilor. În Ortodoxie, fiecare zi este zi de pomenire a lucrării lui Dumnezeu 
întru sfinții Lui din toate timpurile şi din toate locurile. Din acest motiv, 
calendarul şi sinaxarul reprezintă tocmai ecranele acelui timp înveşnicit prin 
sfințire, prin învierea şi înaintarea permanentă spre învierea lui Hristos, în 
comuniunea de viață a Duhului Sfânt”. 


3. Protejarea şi înnoirea creaţiei în Duhul Sfânt 


Din păcate, aşa cum sublinia prof. J. Moltmann în urmă cu vreo doi 
ani în cadrul uneia din conferințele sale ținute la Facultatea noastră de 
Teologie Ortodoxă din Iaşi, astăzi creația lui Dumnezeu este serios periclitată 
din multe puncte de vedere. Societatea industrială modernă a dezechilibrat 
Terra şi este pe cale de a conduce la o moarte ecologică universală, dacă nu 
se va reuşi schimbarea acestei situaţii. Ceea ce face atât de alarmantă această 
idee, spun oamenii de ştiinţă, este faptul că toxinele care se ridică spre stratul 
de ozon al planetei sau coboară în sol nu mai pot fi recuperate, putând 
conduce la dispariţia vieții pe pământ”. 

Din adâncuri se aude parcă strigătul disperat al întregii creații către 
Dumnezeu, un strigăt de durere şi teamă adresat însuşi Creatorului: Toată 
făptura împreună Suspină şi împreună are dureri până acum (Rom 8,22). Cu 
disperare, dar şi cu speranță, făptura suferă sub amenințarea morții şi strigă 
după prezenţa lui Dumnezeu cel veşnic, în care €a poate trăi şi rămâne. Este 
strigătul după puterea Duhului eliberator şi dătător de viață. şi tocmai prin 
acest strigăt creația amenințată se deschide deja spre venirea Duhului lui 
Dumnezeu. 


Evident, făptura nu se mai află în acea stare sfântă de la începuturi, 
despre care Sfânta Scriptură ne spune: şi a privit Dumnezeu toate câte le-a 


% Vezi mai pe larg DANIEL, Mitropolitul Moldovei și al Bucovinei, o.c., pp. 48-51. 
“J, MOLTMANN, Wiederentdechkung der Erde - Kosmische Spiritualität. Zur 
Theologie und Ökologie, manuscris, laşi, 1996, p. 1. 

făcut şi iată erau bune foarte (Fac 1,31). Ceea ce noi numim astăzi natură, 
nu mai este paradisul creaţiei primordiale şi, de asemenea, nu este încă acea 
creaţie nouă, veşnică şi transfigurată. În prezent, creaţia trăieşte o anume 
tristețe. Trăim în prezent cumva într-o iarnă a creaţiei, aşteptând primăvara 
înnoirii ei”. 

Pentru a fi protejată, creaţia are astăzi nevoie mai mult ca oricând de 
lucrarea Duhului Sfânt. Toate creaturile sunt dependente de prezenţa şi de 
lucrarea Duhului lui Dumnezeu: 7rimite-vei Duhul tău şi se vor zidi, şi vei 
înnoi fața pământului (Ps 103,3 1). Potrivit învățăturii creştine, lumea a fost 
creată din nimic (ex nihilo). De aici rezultă că ea este permanent ameninţată 
de neființă şi că ea poate exista şi supraviețui doar prin prezenţa şi lucrarea 
Duhului Sfânt”. Creatorul trebuie să-şi întărească permanent propria creație 
şi s-o ferească de distrugere”. 

Însă, creaţia primordială şi protejarea ei vizează un scop foarte precis. 
Este vorba de desăvârşirea acesteia în împărăţia slavei lui Dumnezeu. Atunci 
când vorbim despre acţiunea lui Dumnezeu prezentă în lume, trebuie să avem 
în vedere acest scop: Dumnezeu protejează creaturile Sale în perspectiva de- 
săvârşirii lor. Purtarea Sa de grijă față de creație semnifică deja în sine o pre- 
gătire spre desăvârşirea ei. Orice act al purtării Sale de grijă față de aceasta 
vizavi de distrugerea ei reprezintă un act de speranță în viitorul ei. Atunci 
când spunem: Milele Domnului nu s-au Sfârşit, milostivirile Lui nu în- 
cetează, în fiecare dimineaţă sunt altele, credincioşia Ta este mare! 
(Plângeri 3,22-23), în fiecare răsărit nou al soarelui noi recunoaştem un pre- 
ludiu al noii creaţii: Jată, noi le facem pe toate (Apoc 21,5). 

Istoria suferinței creației este şi istoria suferinței lui Dumnezeu. Istoria 
reîntoarcerii creaturilor Sale la viață înseamnă şi o istorie a bucuriei lui 


25 Cf. mai pe larg ATHANASIUS, Gegen die Heiden, pp. 42-44, în Texte der 
Kirchenvăter. Eine Auswahl nach Themen geordnet, vol. 1, Munchen, 1963, pp. 207-208. 

% Cf. J. MOLTMANN, o.c., p. 111. 

” Cf. FULGENTIUS VON RUSPE, Regel des wahren Glaubens, 3,25-27, o.c., 
vol. I, pp. 122-123. 

% Cf. AMBROSIUS, Sechstagwerk, 1, 21-22, o.c., vol. I, p. 195. 

Dumnezeu pentru creaturile Sale. Aceasta pentru că, prin Duhul Său imanent, 
El participă la destinul întregii Sale creaţii. În suspinele creaţiei suferinde se 
regăseşte şi suspinul însuşi Duhului lui Dumnezeu, care strigă după mântuire. 
Acest lucru ne dă puterea şi credința fermă că Dumnezeu-Creatorul nu ne-a 
părăsit”. 

Transfigurarea finală a întregii creații depăşeşte cu mult în conținut şi 
semnificații purtarea zilnică de grijă față de aceasta din partea lui Dumnezeu. 
Prin aceasta este transcendentă nu numai nimicnicirea în sine, ci şi posi- 
bilitatea oricărui act de nimicire, nu doar moartea survenită prin agresiunea 
din partea omului, ci şi posibilitatea morţii în sine. Transfigurarea lumii de la 
sfârşitul veacurilor presupune transformarea radicală a condiţiilor funda- 
mentale de existenţă a creației actuale. Creaţia amenințată permanent de haos 
şi distrugere se va naşte la o nouă viață în iubirea veşnică a lui Dumnezeu. 

Potrivit învățăturii creştine, ziua Învierii lui Hristos este prima zi a 
înnoirii lumii, a noii creații. Cu acest prilej, în sfârşit, lumina a strălucit din 
întuneric, El a strălucit în inimile noastre ca să strălucească cunoştinţa 
slavei lui Dumnezeu pe fața lui Hristos (2 Cor 4;6). Încă din vechime creş- 
tinii au numit ziua Învierii a opta zi, adică ziua noii creaţii. Ei au înţeles 
Învierea lui Hristos nu doar în dimensiunile ei istorice, ci în cele cosmice, ca 
început al unei noi lumi în care se vor şterge toate lacrimile trecutului şi nu va 
mai exista moarte: şi va şterge orice lacrimă din ochii lor şi moarte nu va 
mai fi; nici plângere, nici strigăt, nici durere nu vor mai fi, căci cele dintâi 
au trecut (Apoc 21,4)”. 


De aceea, nu este întâmplător faptul că sărbătoarea Învierii Domnului 
coincide cu sărbătoarea primăverii, aşa cum o întâlnim încă din antichitate la 
multe popoare. Primăvara naturii a fost percepută ca simbol pentru primăvara 
veşnică a înnoirii creației. De asemenea, nu este întâmplător că sărbătoarea 


2 Cf. J MOLTMANN, In der Geishichte des dreieinigen Gottes. Beittrăge zur 
trinitarischen Theologie, München, 1991, p. 113. 

% Vezi J. MOLTMANN, Die Quelle des Lebens..., p. 119; cf. mai pe larg IRENĂUS 
VON LYON, Gegen die Hăresie, 5,34-35, o.c.,, vo. IV, pp. 607-608; cf. DER HIRTE DES 
HERMAS, Geschichte, 1,3,4, ibidem, p. 608. 

creştină a Cincezicimii coincide cu începutul verii: înverzirea şi creşterea 
naturii a fost concepută ca simbol pentru veşnica regenerare şi însuflețire a 
întregii creaţii prin lucrarea Duhului Sfânt. În momentul Învierii lui Hristos 
din morți şi nimicirii morții, cu moartea pe moarte călcând, începe de fapt 
procesul eshatologic al noii creații a tuturor lucrurilor pieritoare, supuse 
morţii. Oricine invocă pe Duhul creator aşteaptă ca Învierea lui Hristos să 
aducă după sine învierea trupului şi a naturii. Odată cu Învierea lui Hristos din 
morţi, creştinul aşteaptă învierea şi transfigurarea întregului cosmos”. Nimic 
şi niciodată din tot ce a creat Dumnezeu şi readus la viață însuşi Hristos nu 
poate pieri. Pentru că Duhul Sfânt, Duhul lui Dumnezeu, este însuşi Duhul 
vieţii, Duhul prezenței continue a lui Dumnezeu în viața propriei Sale creații. 

Ne aflăm la sfârşit de mileniu şi înaintea unui început de nou mileniu. 
Strigătul creaţiei este şi strigătul nostru al tuturor spre regăsirea noastră a 
tuturor în acelaşi Hristos, care este propria noastră identitate; spre unitatea 
noastră în fața agresiunii a tot felul de mişcări religioase asupra spiritualității 
noastre creştine. Hristos este al nostru, al tuturor, dincolo de orice speculații 
sau neînțelegeri. Legământul nostru creştin trebuie să fie ceea ce sfântul 
apostol Pavel ne spune tuturor atât de frumos: Siliți-vă să păziți unitatea 
Duhului, întru legătura păcii. Este un trup şi un Duh, precum şi chemaţi ați 
fost la o singură nădejde a chemării voastre; este un singur Domn, o 
credință, un Botez, un Dumnezeu şi Tatăl a tuturor, care este peste toate şi 
întru toți (Ef 4,3-6). 


pr. Nicolae ACHIMESCU 


31 Cf. J. CHRYSOSTOMUS, Brief an Theodor, 11, o.c., vol. IV, p. 589. 


